عشت مع البيرتو شي يامات ديال الحب و الحنان. فاش كانخرج الصباح باش نمشي للخدمة كنت كانحس براسي خارجة فرحانة ...ناشطة ! الشميشة كاضرب ليا فوجهي وانا عاجبني الحال ... كانسالي الخدمة كانرجع عندو للدار. ماكانش كايهضر معايا على لوطيل و الكليان و و و ...كنا كانتلاقاو باش نيكو و نضحكو و نعيشو الحياة حتى أنا ماعمري سولتو على تفاصيل حياتو! حتى واحد فينا ماكان باغي يعرف ، شحال من مرة بغيت نسولو واش مزوج ؟ واش عندو ولاد؟ شنو كايدير فالمغرب؟ و لكن مابغيتوش يسولني على راسي ! على الخدمة و على لوطيل. كانضرب الطم و كانعيش اللحظة ،كانحس معاه براسي فحال شي أميرة و هادشي كان كافيني، ندخل للدار فالعشية كانلقاه واقف فالكوزينة لابس طابلية و كايطيب شي عشيوة ... ماكانجي ندوش ندوش و نبدل حوايجي حتى كانلقا العشا واجد و كايسايني. كانغسلو المواعن بجوج و كانجمعو الكوزينة بجوج و كاندوشو بجوج و حتى الخرا يقدر واحد يجلس يخرا و لاخر حداه كايحك سنانو و بيخير. واحد النهار جالسة مخشية فألبيرتو كانتفرج معاه فالتلفزة حتى صونا التيليفون، نمرة سميرة. “غدا فاش تسالي الخدمة ساينيني فلوطيل” “ياك لاباس ؟ ” “حتى لغدا و تعرفي” قطعات و خلاتني مبلبلة باغا نعرف شنو باغاني، ياكما شي صاحبها بغاني ندير ليه ماساج ؟ غالبا غاتكون القضية هاكا حيت سميرة كاتعيط ليا غي على الهموز ! مشيت لوطيل الصباح كيما العادة، السكات فالspa و الكليان قليل، ندى التيطوانية بغات تخرج تكمي فالبالكون وانا نخرج معاها كانهضرو و كاتعاود ليا على كليانها و كانعاود ليها على كلياني حتى قشعنا واحد الطوموبيل وقفات فباب لوطيل، كاط كاط من آخر ماخرجات الأودي هبط منها شيفور و حل الباب لوراني لبنت لابسة عباية كحلة. البنت كاتبان صغيرة و زوينة و لابسة طالون طويل عطاها وقفة واعرة، قبل ماتدخل من باب لوطيل بان ليا “السعيدي” جاي كايجري باش يستقبلها، أول مرة غانشوف “السعيدي” كايبتاسم ! أول مرة غانشوف سنانو و أول مرة غانشوفو كايتحنى و هو كايسلم على شي واحد، زادت قدامو و ديك العباية لي لابسة كايضربها الريح موراها ، كاتبان فحال شي أميرة غادية وسط الحاشية، كلشي كايتحنى فاش كدوز و كلشي كايبتاسم معاها. “سميتها “هند” و كايعيطو ليها هنودة” درت نشوف الصوت لي كايهضر لقيتها “نادية” الفام د ميناج تاهي كاطل تشوف المنظر، سولاتها التيطوانية “و شكون بالسلامة و العافية هاد “هند؟ ” “راه قلت ليك سميتها “هنودة” و كاتبغي الناس يعيطو ليها “الشيخة هنودة” “واخا آ لالة شكون هاد “الشيخة هنودة”؟” جاوباتها التيطوانية “كانت خدامة هنا فلوطيل قبل مايمسك عليها الله و تصوفي راسها” قالت ليها نادية “كيفاش صوفات راسها؟” ” تال من بعد و نعاود ليكم نمشي نتلاقا ليها دابا باش دور معايا” آخر جملة قالتها نادية قبل ماتسمح فالكراطة و الجفاف لي كانت هازة و تمسح يديها فالطابلية و تهبط فالدروج كاتجري ، جملة كانت كافية باش تخلينا نبغية نعرفو التفاصيل، أنا الصراحة ماكنتش مهتمة بزاف بهاد هند ! كنت كانفكر غي فكيفاش ندير نغبر من الدار هاد الليلة عاوتاني باش نبات مع البيرتو. داك النهار ماكانش الكليان بزاف، فاش سالينا الخدمة، قبل مانخرج عيطات ليا حنان “تكلمي لسميرة بغاتك” مشيت للبيرو ديال السعيدي لي كاتجلس فيه سميرة، لقيتها جالسة و جالسة معاها ديك “هنودة” مولات العباية. عن قرب كاتبان أجمل بزاف من فاش شفتها الصباح من الشرجم، عينين كبار و شعر كحل طويل و فيم حميمر شبعان بوطوكس؛ جالسة و حاطة رجل فوق رجل و فرجليها خلخال ديال الذهب زوين. “هادي ندى لي هضرتك ليك عليها” سلمت عليها و على سميرة و جلست مقابلة معاهم حسيت براسي شوية مالاليز، ماعارفاش علاش معيطة ليا سميرة و علاش مجلساني مع هاد هند . “هادي “هنودة”، “الشيخة هنودة” صاحبتي، فحالك حتى هي كانت خدامة معانا هنا فالأوتيل قبل ماتلاقا مع راجلها الشيخ فواز و تمشي معاه لقطر، و اليوم عندها محلات ديال الماساج و بغات بنت تخدم ليها تما و تكون قافزة و كونفيونص داكشي علاش عيطت ليك” هنودة ساكتة و أنا ساكتة و سميرة كاتهضر “غاتمشي واكلة شاربة ساكنة ! كلشي على حساب “هنودة” و الصالير مزيان، ديالك ديري بيه لي بغيتي، و قبل ماننسا عندك بيي ديال الطيارة مرة فالعام باش تجي دوزي رمضان مع داركم ” فراسي كانقول هادشي مزيان ... فرصة جات عندي ، “قطر” كاملة ! عرض مزيان ! واكلة شاربة ساكنة و صالير مزيان، بقيت ساكتة كانشوف فيهم قبل ماتهضر هاد المرة “هنودة” أول مرة غانسمع صوتها. ‘ايوا شنو بان ليك آ ندى، تمشي معايا للدوحة ؟” قبل مانجاوب كانت سميرة كاتجاوب بلاصتي “خليها تفكر بعدا و غدا تعطيك جواب” بصح كان عندها الحق، نفكر و نشوف... حتى جاتني حياتي تقادات و جاني هاد العرض لي خربق ليا الموازين! عندي خدمة مزيانة، كاندخل صرف مزيان ، عندي ألبيرتو و كانحس معاه بالاستقرار ... كلشي هوا هاداك و كلشي غادي مزيان حتى خرج ليا هاد البلان من الجنب. خرجت من البيرو من بعد ماسلمت عليهم بجوج و واعدت سميرة نعطيها جواب غدا و هي تكلف توصلو لهنودة. ديك الليلة دخلت للدار عند البيرتو، لقيتو مخشي فمانطة كايتفرج فماتش... تخشيت حداه وانا كانفكر فداكشي لي قالت ليا سميرة. نمشي للدوحة ؟ و لا نجلس فالمغرب؟ و لا مشيت و لقيت راسي مكرفصة تما فحال بزاف ديال المغربيات لي كايشدوهم يتكرفصو عليهم؟ و علاش غانمشي وانا اصلا مضبرة على راسي هنا و كاندخل زبالة ديال الفلوس؟ و البيرتو ؟ غانخليه؟ و ماما ؟ كي غانقولها ليها ؟ بزاف ديال الأسئلة ، و ماحسيت حتى لقيت راسي ناعسة و البيرتو كايلعب ليا فشعري. 
مذكرات مدلكة سانك ايطوال الحلقة 32 : حتى قلت مع راسي راه حياتي تقادات وستاقرات و هو يخرج ليا البلان ديال قطر من الجنب